Virallinen lehti nro C 187 , 16/06/1998 s. 0130



KIRJALLINEN KYSYMYS E-4141/97 komissiolle esittäjä(t): Laura González Álvarez (GUE/NGL) ja Pedro Marset Campos (GUE/NGL) (21. tammikuuta 1998) Aihe: Tiedon puute Euroopan yrityskomiteoissa Ruotsista kotoisin oleva monikansallinen Ericsson tuottaa teknologiaa maailmantalouden kaikkein dynaamisimmalle alalle, televiestintä-alalle. Suurin osa yhtiön resursseista sijaitsee Euroopassa, erityisesti Ruotsissa, ja merkittävin markkina-alue yhtiölle on Euroopan unioni. Yritys on tehnyt sopimuksia kahden yhdysvaltalaisen yhtiön kanssa Ericssonin julkisten viestintälaitteiden valmistuksen siirtämiseksi kokonaan niille maailmanlaajuisesti. Päätös voi aiheuttaa vakavia seuraamuksia tuhansille eurooppalaisille Ericssonin työntekijöille ja suunnitelman toteuttaminen Espanjassa merkitsisi lukuisten työntekijöiden siirtämistä muihin yhtiöihin. Operaatio ei takaa teollisuuden vakautta eikä työpaikkoja uudessa yhtiössä ja sen lisäksi se vaarantaa muita työpaikkoja alihankintateollisuudessa ja palvelualoilla, jotka tällä hetkellä tekevät töitä Ericssonille Espanjassa. Ottaen huomioon että Ericssonin työntekijöiden eurooppalaiselle yrityskomitealle ei tiedotettu eikä siltä kysytty mielipidettä päätöksenteon aikana ja että jokaisessa maassa luottamusmiehet saivat uutisen epävirallista tietä päätöksen jälkeen, 1. Tunteeko komissio tämän tilanteen? 2. Tietääkö komissio, että Ericssonin tärkein markkina-alue maailmassa on EU, ja että tämän päätöksen seurauksena ei ole enää yhteyttä Ericssonin velvollisuudella säilyttää työpaikat ja luoda yrtysverkosto jne. ja toisaalta Euroopan sille tuottamien voittojen määrän välillä? 3. Eikö komissio arvioi, että suurten yhtiöiden luopuminen teollisesta toiminnasta voi aiheuttaa kymmenien tuhansien työpaikkojen menetykset alalla, joka on tärkeä suurelle osalle Euroopan unionin vähän ammattitaitoa vaativissa töissä oleville? 4. Katsooko komissio, että Ericsson on rikkonut direktiivillä 94/45/ETY ((EYVL L 254, 30.9.1994, s. 64. )) säädettyä työntekijöiden tiedonsaanti- ja kuulemisoikeutta? Voiko se taata, että Ericsson noudattaa kyseistä direktiiviä, joka koskee eurooppalaisen yrityskomitean perustamista tai työntekijöiden tiedotus- ja kuulemismenettelyä Euroopan laajuisissa yrityksissä tai konserneissa? Komission jäsenen Pádraig Flynnin komission puolesta antama yhteinen vastaus kirjallisiin kysymyksiin E-4141/97 ja E-4218/97 (25. helmikuuta 1998) Komissio ei ole saanut yhtään valitusta tai pyyntöä ryhtyä toimiin sellaisilta osapuolilta, joita arvoisien parlamentin jäsenten mainitsemat seikat koskevat. Komissio tekee parhaillaan kokonaisarviointia eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisön laajuisissa yrityksissä tai yritysryhmissä 22. syyskuuta 1994 annetun neuvoston direktiivin 94/45/EY saattamisesta osaksi kansallista lainsäädäntöä. Jos jokin yritys on jättänyt noudattamatta tämän direktiivin säännöksiä, tätä on arvioitava niiden kansallisten säädösten perusteella, joilla direktiivi on saatettu osaksi kansallista lainsäädäntöä. Näiden säädösten noudattamisen varmistaminen on ensisijaisesti kansallisten viranomaisten tehtävä.